Lietuvos Respublikos Prezidentui Gitanui Nausėdai

Lietuvos Respublikos Seimo Pirmininkui Viktorui Pranckiečiui

Krašto apsaugos Ministrui Raimundui Karobliui

Nacionalinio saugumo ir gynybos komiteto pirmininkui Dainiui Gaižauskui

Švietimo ir mokslo komiteto pirmininkui Eugenijui Jovaišai

Laisvės kovų ir valstybės istorinės atminties komisijos pirmininkui Arūnui Gumuliauskui

Liberalų sąjūdžio frakcijos seniūnei Viktorijai Čmilytei- Nielsen

Lietuvos lenkų rinkimų akcijos- krikščioniškų šeimų sąjungos frakcijos seniūnei Vandai Kravčionok

Lietuvos socialdemokratų darbo frakcijos seniūnui Rimantui Sinkevičiui

Lietuvos socialdemokratų partijos frakcijos seniūnei Rasai Budbergytei

Lietuvos valstiečių ir žaliųjų sąjungos frakcijos seniūnui Ramūnui Karbauskiui

Tėvynės sąjungos- Lietuvos krikščionių demokratų frakcijos seniūnui Gabrieliui Landsbergiui

Mišrių Seimo narių grupės frakcijos seniūnui Andriui Mazuroniui

REIKALAVIMAS

Dėl Lietuvos kariuomenės kūrėjų savanorių medalio statuso

 2020-06-26

Lietuvos savanoriams dėkinga valstybė, norėdama juos pagerbti, 1928 m. įsteigė Lietuvos kariuomenės kūrėjų savanorių medalį (toliau medalis). 1930- 12- 20 „Vyriausybės žiniose“ Nr.343 Respublikos Prezidento paskelbtame „Lietuvos valstybės ordinų, medalių ir kitų pasižymėjimo ženklų įstatyme“- parašyta, kad „Asmenys, apdovanoti šiuo medaliu, laikomi Lietuvos kariuomenės kūrėjais savanoriais...“.

Pagal Lietuvos respublikos Aukščiausios Tarybos- atkuriamojo Seimo 1991-09-12 išleistą Lietuvos Respublikos ordinų, medalių ir kitų pasižymėjimo ženklų Įstatymą Nr.1- 1799, kuris „atkurdamas visus Lietuvos valstybės apdovanojimus“ .. galiojusius „Lietuvos Respublikoje nuo 1930 metų rugsėjo 1 dienos“, buvo jo „nauja redakcija“.

Taigi medalis, kaip jo steigėja (valstybė) ir buvo numačiusi ir po nepriklausomybės atkūrimo turėjo valstybinio apdovanojimo lygmenį. Skirtumas buvo tik tas, kad prie Krašto apsaugos ministerijos įsteigta Lietuvos kariuomenės kūrėjų savanorių medalio komisija, pagal savo nuostatus, patikrindavo pateiktus kandidatų dokumentus, jei kandidatai atitikdavo medalio statuto reikalavimus būti apdovanotais, pripažindavo juos kariuomenės kūrėjais savanoriais ir teikdavo apdovanoti Prezidentui.

2002 m. birželio 18 d. priimant Lietuvos valstybės apdovanojimų įstatymą Nr.IX- 957, valstybinių apdovanojimų sąraše medalio jau nebuvo. Medalis atsidūrė Krašto apsaugos ministerijos apdovanojimo ženklų sąraše. Mūsų nuomone buvo įvykdytas akibrokštas, o Lietuvos kariuomenės garbės kūrėjas savanoris Prezidentas Valdas Adamkus, pasirašydamas šį įstatymą, įvykdė veiksmą tolygų šūviui į savo koją.

Nuo minėto Įstatymo įsigaliojimo datos de jure ir de fakto egzistuoja du skirtingų lygmenų, tokio pat pavadinimo , išvaizdos (vienas ir kitas- Lietuvos kariuomenės kūrėjų savanorių medalis) medaliai (kad šitaip kur nors būtų, mes nežinome tokio atvejo), mat tie, kuriais apdovanojo prezidentai (tarpukary prezidento įgaliotas Krašto apsaugos ministeris) turi valstybinio apdovanojimo lygmenį, apdovanotieji turi garbingą Lietuvos kariuomenės kūrėjo savanorio vardą, o tie, kuriuos už tuos pačius nuopelnus apdovanojo Krašto apsaugos ministras, yra apdovanoti Krašto apsaugos ministerijos lygmens medaliu, o apdovanotiesiems nėra suteiktas garbingas Lietuvos kariuomenės kūrėjo savanorio vardas. Tarp pastarųjų yra, apdovanotas po mirties ir 1918- 1920 m. savanoris. Nors apdovanojimų sąrašas nebuvo ir iki šiol nėra baigtinis, bet Lietuvos Respublikos Seimas, išdrįsdamas neįrašyti medalio į Lietuvos Respublikos valstybinių apdovanojimų sąrašą, mūsų nuomone, pasaulio ir Lietuvos žmonių akyse sumenkino Lietuvos valstybę, sumenkino trijų kartų Lietuvos kariuomenės kūrėjus savanorius, jų nuopelnus, supriešino juos tarpusavyje ir pats apsijuokė. Be to, jei valstybė rodo nepagarbą net kariuomenės kūrėjams, tai nenuostabu, kad dalis jaunimo nenori tarnauti Lietuvos kariuomenėje.

Dar 2013 m. sausio 12 d. Nepriklausomybės gynėjai savo rezoliucijoje, kurioje kreipėsi į Lietuvos Respublikos Prezidentą, Lietuvos Respublikos Seimo Pirmininką, Krašto apsaugos ministrą, prašė sustabdyti vykdomą Lietuvos kariuomenės kūrėjų savanorių moralinio skatinimo menkinimą, karių supriešinimą, atstatyti istorinį moralinio skatinimo tęstinumą, atstatyti Lietuvos kariuomenės kūrėjų įvardijimą ir jiems skirto medalio valstybinį statusą (Manome, kad panaikinus Lietuvos kariuomenės kūrėjų savanorių medalio valstybinį statusą, kai apdovanojimo funkciją perėmė Krašto apsaugos ministras, Lietuvos Respublikos prezidentas, kiekvienu apdovanojimo atveju, tampa Lietuvos Konstitucijos 82 straipsnio pažeidėju, nes toleruoja tai, kad valstybėje yra vykdomas ne visiem lygiai teisingas ,už tuos pačius nuopelnus, karių apdovanojimas. Mat pradėta apdovanoti žemesnio lygmens medaliu). Nors Rezoliusijai buvo pritarta (Lietuvos Respublikos Prezidento Kanceliarijos Kanclerio pritarimo 2013-03-01 raštas Nr.(1D-669)-2D- 1247, buvo pritarta Lietuvos Respublikos Seimo švietimo, mokslo ir kultūros komiteto 2013-03-13 posėdyje, kurio protokolas- Nr. 106-P-9, o Apdovanojimų įstatymo pataisa buvo pateikta svarstymui Lietuvos Respublikos Seimo sesijoje dar 2013-10-15 (protokolo Nr.SPP-91), Įstatymo pataisai pritarė ir Krašto apsaugos ministerija, kuri ją ir parengė, tačiau viskas liko kaip buvo iki šiol. Esam, linkę manyti, kad šitaip galėjo atsitikti tik dėl dalies Seimo narių, Seimo juristų nekompetencijos bei patriotiškumo stokos.

 Stebėdami Seimo darbą, mėginant priimti nutarimą dėl Nepriklausomybės gynėjo vardo, kai 2020-06-04 posėdyje iš 141 dalyvavo tik 61 Seimo narys, iš kurių prieš buvo net 11, susilaikė 4, iš to padarėme prielaidą, kad ir šioje kadencijoje Lietuvos kariuomenės kūrėjų, Nepriklausomybės gynėjų šalininkų Seime- nedaug. Tad, jei ir negerbiate Lietuvos kariuomenės kūrėjų, nepriklausomybės gynėjų, gerbkite nors patys save ir ištaisykite 2002 metais buvusių kolegų padarytą akibrokštą, priimdami 2020-06-04 įregistruotą Lietuvos valstybės apdovanojimų įstatymo Nr.IX-957 dėl 4, 7. 11, 19, 42 straipsnių pakeitimo ir papildymo aštuntuoju skirsniu pataisą.

Mes stebėsime ir viešinsime Seimo narių darbą priimant ar atmetant nutarimą Nr.XIIIP-4760 dėl 1990-1991 metų Nepriklausomybės gynėjo vardo suteikimo, priimant ar atmetant Lietuvos Respublikos apdovanojimų įstatymo Nr.IX-957 4, 7, 11,19, 42 straipsnių pakeitimo ir įstatymo papildymo aštuntuoju skirsniu įstatymą, agituosime, kad prieš Lietuvos patriotus ir kariuomenę, nusistatę asmenys ateinančiuose rinkimuose į Seimą nebūtų išrinkti.

Atsargos karininkų sąjungos pirmininkas dim. maj. Vidmantas Mažeika

Lietuvos atsargos karininkų sąjungos pirmininkas dim. maj. Pranas Urbonavičius

Nepriklausomybės gynėjų sąjungos pirmininkas Arnoldas Kulikauskis

Nevyriausybinių organizacių, padedančių stiprinti Lietuvos gynybinius pajėgumus, koordinacinės tarybos pirmininkė Angelė Jakavonytė

Asmuo kontaktams Nepriklausomybės gynėjų sąjungos sekretorius dim. vyr. serž. Gediminas Juškevičius,

pašto kodas 02216 Sakalaičių Sodų 8-oji Nr. 17 Vilniuje, el. p. Juskevicius.gediminas@gmail.com ,

tel. 869978179